སྐབས་དེར་འཇོལ་བདེ་ཆེན་གླིང་གིས་སྔར་གྱི་སྨན་རྫས་ཀུང་ཟི་ལ་ཁང་བ་རྙིང་བ་ཞིག་ཡོད་པ་དེ་ཉོས་ནས།དེ་རུ་གྲྭ་ཚང་འཚོག་བཞིན་ཡོད་པ་དང་།གྲྭ་བའི་ཁ་གྲངས་ཉུང་ཞིང་ཁང་བ་ལྷག་མ་ཁ་ཤས་ཡོད་པས།དགོན་པས་ཁང་བ་ཕྱེད་ཀ་ཨ་འབྱུང་ལ་གཡར་ནས་ཁོང་གི་ཀུན་ཕན་སློབ་གྲྭ་འཛུག་པར་རོགས་རམ་བྱས་པ་རེད།ཁོང་གི་ནང་མི་ཚོ་ནི་ཡོང་སྒོ་མེད་ཅིང་དཀའ་ཁག་ཆེ་བ་དང་།འགྲོ་སོང་མཐོ་བའི་སློབ་གྲྭ་འདི་འདྲ་ཞིག་འཛུགས་རྒྱུར་འཐད་པ་ཅི་ཡང་མེད་མོད།རྒྱུན་ལྡན་གཤིས་ཀ་འཇམ་ཞིང་གད་མོ་འཚེར་འཚེར་དགོད་པའི་ཨ་འབྱུང་གི་རང་ཤེད་ལ་ངོ་ཡ་མ་ཡོང་བས་གསོག་དངུལ་ཡོད་ཚད་བཏང་ནས་སློབ་གྲྭ་ཞིག་འཛུགས་པར་མི་འཐད་རང་འཐད་དུ་གྱུར་ཡོད།ཁང་བ་ཡོད་ལ་གནས་སྐབས་ཀྱི་མ་དངུལ་ཅུང་ཟད་འཛོམས་པར་གྱུར་མོད།དགེ་རྒན་ནི་དཀའ་ཁག་ཆེ་ཤོས་སུ་གྱུར་ཡོད།ས་དེ་རུ་བོད་ཡིག་འབྲི་ཀློག་ཤེས་པའི་དགེ་རྒན་ཞིག་རྙེད་དཀའ་བས་ཡར་མར་ཀུན་ལ་བཙལ་མཐར།སྨར་ཁམས་ཕྱོགས་སུ་སྔར་གྲྭ་བ་བྱས་མྱོང་ཞིང་།ད་ལྟ་གྲོང་ཚོ་རུ་ངལ་གསོས་ཡོད་པའི་རྒན་པོ་ཞིག་ཡོད་པ་ཐོས་པས།ཁོང་གདན་འདྲེན་པར་ལན་ཤས་ཕྱིན་རུང་།རྒན་པོ་དེས་ཐག་རིང་བ་དང་རང་ཉིད་ན་རྒས་པ་སོགས་རྐྱེན་བྱས་ནས་ཁས་ལེན་གནང་མེད།མཐར་ཡང་ནས་ཡང་དུ་ལན་གྲངས་དུ་མར་ཕྱིན་པས་རྒན་པོའང་སེམས་འགུལ་ཐེབས་ནས།ང་ཡོང་ཆོག་མོད་ཁྱོད་ལ་སློབ་མ་གསུམ་ལས་མེད་པས།མི་གསུམ་གྱི་དོན་དུ་ཟླ་ཕོགས་ཆ་ཚང་ཞིག་སྤྲོད་པར་དཀའ་ལས་མི་འདུག་གམ་ཞེས་དྲིས་པར།ཨ་འབྱུང་གིས་གལ་ཏེ་ཁྱེད་རང་ཡོང་ན་སློབ་མ་གཅིག་ལས་མེད་ཀྱང་ཕོགས་ཐོབ་གཅིག་ཀྱང་མ་ཆག་པར་སྤྲོད་རྒྱུ་ཁས་བླངས་པ་ཡིན་ཞེས་བཤད།དེ་ལྟར་སློབ་མ་གསུམ་དང་དགེ་རྒན་གཅིག་ལས་གྲུབ་པའི་རྨོངས་སེལ་འཛིན་གྲྭ་ཞིག་འཇོལ་བདེ་ཆེན་གླིང་གི་གྲུ་ཀ་སྐུ་འཁྲུངས་པ་རེད།